Eino Hiilivirta

Eino Hiilivirta, sukunimi aik. "Kolström" (31. lokakuuta 1885 Kuopio – 29. toukokuuta 1954 Hämeenlinna) oli suomalainen eläinlääkäri ja eläinlääketieteen tohtori.
Eino Hiilivirran vanhemmat olivat merikapteeni Erik Adolf Kolström ja Rosa Mathilda Kolström. Hän pääsi ylioppilaaksi 1905 Kuopion yhteiskoulusta, valmistui eläinlääkäriksi Dresdenissä 1909 ja väitteli eläinlääketieteen tohtoriksi Leipzigissa 1911.
Hiilivirta oli kunnaneläinlääkärinä Iisalmessa, Kuopiossa, Lahdessa, Juvalla, Rauman maalaiskunnassa, Hämeenkyrössä ja Janakkalassa 1910–1927. Hän oli piirieläinlääkärinä Pudasjärvellä 1917–1918 ja Hämeenlinnassa 1929–1945. Valtion poliisikoiralaitoksen eläinlääkärinä hän oli vuodesta 1929.
Hiilivirta oli Raumalla aktivistikomitean paikallisasiamiehenä ja oli Pudasjärvellä perustamassa suojeluskuntaa ja oli myös sen ensimmäinen päällikkö. Suomen sisällissotaan Hiilivirta osallistui Ernst Linderin joukoissa Satakunnan ja Savon rintamilla.
Eino Hiilivirta oli naimisissa Kerttu Vilhelmiina Enlundin kanssa. Heidän poikansa oli Tampereen teknillisestä opistosta kemisti-insinööriksi 1946 valmistunut Eino Ilmari "immu" Hiilivirta (1922–2016). Jatkosodan aikana Ilmari Hiilivirta toimi panssarijoukkojen lähettiupseerina ja osallistui muun muassa Kannaksen taisteluihin kesällä 1944. Valmistuttuaan sotien jälkeen insinööriksi Hiilivirta oli työssä Bernerillä, erikoistui hyönteistorjuntaan ja tuli 1950-luvulla muun muassa tekstiiliraaka-aineiden tuontikauppaa harjoittaneen A. Ilmanen &amp; Co Oy:n toimitusjohtajaksi. Vuonna 1958 hän erosi ensimmäisestä vaimostaan ja meni 1959 naimisiin toisen vaimonsa Ingan kanssa. Neitsytsaarille St. Johnille he muuttivat pysyvästi 1963 ja Hiilivirta sai Yhdysvaltain kansalaisuuden. He tutustuivat Neitsytsaarilla säännöllisesti lomailleeseen Robert Oppenheimerin perheeseen jo vuoden 1961 lopulla, kun Robert Oppenheimer ja hänen Kitty-vaimonsa järjestivät St. Johnilla joulujuhlan ja heistä tuli Oppenheimerin perheen ystäviä. Robert Oppenheimer kuoli helmikuussa 1967 kotonaan Princetonissa, New Jerseyssä 62-vuotiaana kurkkusyöpään. Ilmari Hiilivirta erosi vaimostaan Ingasta lokakuussa 1969. Huhtikuussa 1970 Hiilivirta meni Pariisissa naimisiin Oppenheimerin tyttären, 1944 syntyneen Katherine Tykes "Toni" Oppenheimerin kanssa. Avioliitto kesti vain pari vuotta ja avioeron jälkeen Toni Oppenheimer meni uusiin naimisiin 1974 St. Johnilla paikallisen muusikon kanssa. Tämäkin liitto kesti vain pari vuotta ja Toni Oppenheimer teki itsemurhan perheensä rantamökissä St. Johnilla tammikuussa 1977. Ilmari Hiilivirta harrasti purjehdusta ja rakensi loma-asuntoja Neitsytsaarille. Hän purjehti muun muassa maailman ympäri "Dulcinea"-veneellään seuranaan Leif Wagerin tytär Evi. Vuonna 1997 Hiilivirta solmi neljännen avioliittonsa itseään 15 vuotta nuoremman suomalaisnaisen kanssa Palm Beachilla Floridassa. Ilmari Hiilivirta palasi Suomeen 2011 ja asui viimeiset vuotensa Turun Varissuolla. Hän kuoli 93-vuotiaana toukokuussa 2016. Hänen entinen vaimonsa Inga Hiilivirta oli perustanut 1967 St. Johnin ensimmäisen kiinteistönvälitysliikkeen Islandian ja hänet nimettiin myöhemmin Yhdysvaltain Neitsytsaarten Suomen-kunniakonsuliksi. Maaliskuussa 1988 Inga Hiilivirta emännöi tasavallan presidentti Mauno Koiviston ja hänen puolisonsa Tellervon lomamatkaa St. Johnille.